[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 15.9.2009

KOM(2009) 474 endelig

Forslag til

RÅDETS AFGØRELSE

om fastlæggelse af Fællesskabets holdning i Organisationen for Fiskeriet i det Sydøstlige Atlanterhav

BEGRUNDELSE

Ifølge artikel 300, stk. 2, andet afsnit, i EF-traktaten fastlægger Rådet med kvalificeret flertal på forslag af Kommissionen, hvilke holdninger Fællesskabet skal indtage i regionale fiskeriforvaltningsorganisationer, når disse skal vedtage beslutninger, der har retsvirkninger, bortset fra beslutninger, der supplerer eller ændrer deres institutionelle ramme.

I lyset af ovennævnte forpligtelse og i tråd med lignende rådsafgørelser og forslag fra Europa-Kommissionen om andre regionale fiskeriforvaltningsorganisationer forelægger Europa-Kommissionen dette forslag til afgørelse om fastlæggelse af Fællesskabets holdning i Organisationen for Fiskeriet i det Sydøstlige Atlanterhav. I dette forslag anvendes samme tilgang som for andre regionale fiskeriforvaltningsorganisationer for at sikre den fornødne konsekvens.

Forslag til

RÅDETS AFGØRELSE

om fastlæggelse af Fællesskabets holdning i Organisationen for Fiskeriet i det Sydøstlige Atlanterhav

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 37 sammenholdt med artikel 300, stk. 2, andet afsnit,

under henvisning til forslag fra Kommissionen, og

ud fra følgende betragtninger:

(1) Ifølge EF-traktatens artikel 33 sammenholdt med artikel 32 har den fælles fiskeripolitik bl.a. til formål at sikre forsyningerne. Ifølge forordning (EF) nr. 2371/2002[1] skal Fællesskabet anvende en forsigtighedstilgang, når det træffer foranstaltninger til at beskytte og bevare de levende akvatiske ressourcer, til at sikre, at sådanne ressourcer udnyttes bæredygtigt og til at begrænse fiskeriets indvirkning på de marine økosystemer mest muligt. I forordningen hedder det endvidere, at Fællesskabet skal tilstræbe gradvis indførelse af økosystembaseret fiskeriforvaltning og bidrage til at skabe et effektivt fiskeri i et økonomisk levedygtigt og konkurrencedygtigt fiskeri- og akvakulturerhverv, der sikrer dem, der er afhængige af fiskeriet, en rimelig levestandard, samtidig med at der tages hensyn til forbrugernes interesser.

(2) Det Europæiske Fællesskab har ved afgørelse 738/2002/EØF[2] godkendt Konventionen om bevarelse og forvaltning af fiskeressourcerne i det sydøstlige Atlanterhav, hvorved Organisationen for Fiskeriet i det Sydøstlige Atlanterhav (SEAFO) blev oprettet. SEAFO-kommissionen er bemyndiget til at vedtage foranstaltninger til langsigtet bevarelse og bæredygtig udnyttelse af alle levende marine ressourcer i konventionsområdet.

(3) Ifølge EF-traktatens artikel 300, stk. 2, andet afsnit, skal Fællesskabets holdning i organer, der er oprettet ved internationale aftaler, og som vedtager beslutninger, der har retsvirkninger, bortset fra beslutninger, der supplerer eller ændrer den institutionelle ramme for de pågældende aftaler, fastlægges af Rådet med kvalificeret flertal på forslag af Kommissionen —

TRUFFET FØLGENDE AFGØRELSE:

Artikel 1

Den holdning, som Fællesskabet skal indtage i Kommissionen for Organisationen for Fiskeriet i det Sydøstlige Atlanterhav, når denne anmodes om at vedtage beslutninger med retsvirkning, er fastlagt i bilaget til denne afgørelse.

Artikel 2

Fællesskabets holdning som fastlagt i bilaget til denne afgørelse vurderes og ændres i givet fald af Rådet på forslag af Kommissionen, senest i forbindelse med årsmødet i Kommissionen for Organisationen for Fiskeriet i det Sydøstlige Atlanterhav i 2014.

Udfærdiget i Bruxelles, den

På Rådets vegne

Formand

BILAG

Fællesskabets holdning i Kommissionen for Organisationen for Fiskeriet i det Sydøstlige Atlanterhav

1. PRINCIPPER

Det Europæiske Fællesskab skal inden for rammerne af SEAFO:

a) handle i overensstemmelse med de mål, Fællesskabet har opstillet i den fælles fiskeripolitik, herunder navnlig ved at anvende en forsigtighedstilgang, der kan sikre bæredygtig udnyttelse af de arter, SEAFO regulerer, gradvis indførelse af en økosystembaseret tilgang til fiskeriforvaltning og videst mulig begrænsning af fiskeriets indvirkning på de marine økosystemer, og ved at fremme et økonomisk levedygtigt og konkurrencedygtigt fiskeri i Fællesskabet, der sikrer dem, der er afhængige af fiskeriet, en rimelig levestandard, samtidig med at der tages hensyn til forbrugernes interesser

b) sikre, at SEAFO's foranstaltninger er i tråd med SEAFO-konventionens mål

c) sikre, at SEAFO’s foranstaltninger er forenelige med international ret, især FN's havretskonvention, FN-aftalen om bevarelse og forvaltning af fælles fiskebestande og stærkt vandrende fiskebestande og aftalen om fremme af fiskerfartøjers overholdelse af internationale bevarelses- og forvaltningsforanstaltninger på åbent hav

d) stræbe efter, at holdningerne i de regionale fiskeriforvaltningsorganisationer ligger på samme linje

e) tilstræbe synergi med den politik, Fællesskabet fører som led i de bilaterale fiskeriforbindelser med tredjelande, og sikre sammenhæng med politikken for eksterne forbindelser

f) sikre, at Fællesskabets internationale forpligtelser overholdes.

2. Retningslinjer

Det Europæiske Fællesskab støtter SEAFO med henblik på vedtagelse af følgende:

a) strenge bevarelses- og forvaltningsforanstaltninger baseret på den bedste videnskabelige rådgivning til sikring af langsigtet bevarelse og bæredygtig udnyttelse af de fiskeressourcer, SEAFO-konventionen finder anvendelse på. Det overvejes om nødvendigt at indføre særlige foranstaltninger for overfiskede bestande for at undgå en eventuel yderligere udvidelse af fiskeriet

b) foranstaltninger til behørig hensyntagen til fiskeriets indvirkning på økologisk beslægtede arter såsom havfugle, hvaler, sæler og havskildpadder

c) bevarelses- og forvaltningsforanstaltninger for arter tilhørende de samme økosystemer som de udfiskede fiskeressourcer eller tilknyttet eller afhængige af disse

d) beskyttelsesforanstaltninger for sårbare marine økosystemer i SEAFO-området i tråd med resolutionerne fra FN's Generalforsamling

e) godkendelse af ansøgninger om medlemskab af SEAFO fra ansvarlige fiskerilande.

[1] EFT L 358 af 31.12.2002, s. 59.

[2] EFT L 111 af 20.4.2001, s. 15.